b'\n_START_ARTICLE_\nTantra\n_START_PARAGRAPH_\nTantra (sanskrt: \xe0\xa4\xa4\xe0\xa4\xa8\xe0\xa5\x8d\xe0\xa4\xa4\xe0\xa5\x8d\xe0\xa4\xb0\xc2\xa0\xc2\xbbtkanje\xc2\xab\xc2\xa0ozna\xc4\x8duje nepretrganost) ali tantrizem je katera koli izmed ezoteri\xc4\x8dnih tradicij, ki imajo korenine v pokrajinah Indije. Obstaja v hindujskih, b\xc3\xb6npojskih, budisti\xc4\x8dnih in d\xc5\xbeainisti\xc4\x8dnih oblikah. Tantro lahko v njenih mnogih oblikah najdemo v Indiji, Kitajski, Japonski, Tibetu, Nepalu, Butanu, Pakistanu, \xc5\xa0rilanki, Koreji, Kambod\xc5\xbei, Burmi, Indoneziji in Mongoliji. David Gordon White, medtem ko svari pred okornimi definicijami te protejske prakse, ponuja slede\xc4\x8do definicijo:_NEWLINE_\xc2\xbbTantra je azijski korpus veroizpovedi in praks, ki na ustvarjalne in svobodne na\xc4\x8dine posku\xc5\xa1ajo obredno prilagoditi in usmerjati energijo v \xc4\x8dlove\xc5\xa1kem mikrokozmosu. Temelji na na\xc4\x8delu, da vesolje, kot ga do\xc5\xbeivljamo, ni ni\xc4\x8d drugega kot manifestacija bo\xc5\xbeanske energije Boga, ki to vesolje ustvarja in ohranja.\xc2\xab\n_START_SECTION_\nPregled\n_START_PARAGRAPH_\nRobert Brown opa\xc5\xbea, da je izraz \xc2\xbbtantrizem\xc2\xab\xc2\xa0konstrukt zahodnja\xc5\xa1kih u\xc4\x8denjakov in da:_NEWLINE_\xc2\xbbTantrizem ni pojem, ki prihaja iz samega verskega sistema, \xc4\x8deprav je na splo\xc5\xa1no znano, da se razlikuje od vedske tradicije. Zaradi tega ga obi\xc4\x8dajno obravnavajo v lo\xc4\x8deni kategoriji.\xc2\xab_NEWLINE_Tantra je, prej kot enojen nepretrgan sistem, skupek praks in idej, katerih skupne zna\xc4\x8dilnosti so uporaba obredov, delo z energijami, v nekaterih primerih prestopna dejanja, uporaba posvetnega kot dostop do svetega, ter istovetenje mikrokozmosa z makrokozmosom. Tantrik koristi bo\xc5\xbeansko mo\xc4\x8d, ki se pretaka po vesolju (vklju\xc4\x8dno z njegovim telesom), da bi dosegel pomembne cilje. Ti cilji so lahko duhovni ali posvetni._NEWLINE_Misti\xc4\x8dna izku\xc5\xa1nja ali vodstvo guruja se tantrikom zdi nujno. Pri delu z energijami si tantrik pomaga z raznimi orodji. Ta vklju\xc4\x8dujejo jogo, ki vzpodbudi procese, ki aspiranta pove\xc5\xbeejo z bo\xc5\xbeanskim. Pomembne so tudi vizualizacije bo\xc5\xbeanstva ter verbalizacije ali evokacije s pomo\xc4\x8djo manter, zasnovanih kot orodje za klicanje mo\xc4\x8di v bitje. Izvajalci tantre uprizarjajo istovetenje z izbranim bo\xc5\xbeanstvom ~ pogosto se popolnoma ena\xc4\x8dijo z bo\xc5\xbeanstvom, saj aspiranti \xc2\xbbpostanejo\xc2\xab\xc2\xa0bo\xc5\xbeanstvo ali I\xc5\xa1ta-Devata. Na Kitajskem se tantra imenuje Mizong ("skrivni nauk"). Kitajska tantra namesto jogijskih vaj uporablja qigong, poleg nekaterih indijskih manter pa uporablja tudi kitajske mantre.\n_START_SECTION_\nHindujska tantra\n_START_PARAGRAPH_\nTantri\xc4\x8dno tradicijo lahko obravnavamo vzporedno ali prepleteno z vedsko tradicijo. Andr\xc3\xa9 Padoux omenja, da so tantrizem v Indiji o\xc5\xbeigosali kot izme\xc4\x8dek ortodoksnih vedskih nazorov. Maurice Winernitz v svojem pregledu tantri\xc4\x8dne literature poudarja, da indijska tantri\xc4\x8dna besedila niso sovra\xc5\xbeno nastrojena do ved, kljub temu pa predlagajo, da so vedski nauki prezahtevni za na\xc5\xa1o dobo ter da se zato v vedah razkrivajo la\xc5\xbeje doktrine in kulti, primernej\xc5\xa1i za na\xc5\xa1 \xc4\x8das. Nekateri pravoverni brahmani, ki sprejemajo avtoriteto ved, zavra\xc4\x8dajo veljavnost tanter. N. N. Bhattacharyya razlaga:_NEWLINE_\xc4\x8ceprav so kasnej\xc5\xa1i tantri\xc4\x8dni pisci hoteli osnovati svoje doktrine na Vedah, raziskovalci opa\xc5\xbeajo, da so imeli ortodoksni prista\xc5\xa1i Ved vedno odklonilen odnos do tantre ter da so poudarjali njen anti-vedski zna\xc4\x8daj._NEWLINE_V nasprotju s tem odnosom, sodobni avtor, Swami Nikhilananda, pi\xc5\xa1e ne le o tesni sorodnosti tantre z Vedami, temve\xc4\x8d tudi, da se v razvoju tantri\xc4\x8dne misli ka\xc5\xbeejo vplivi upani\xc5\xa1ad, puran in joge._NEWLINE_Tantre se, med drugim, nahajajo v tradicijah kot so \xc5\xa1ivaizem (\xc5\xa1aiva), vi\xc5\xa1nuizem (vai\xc5\xa1nava), ganapatja, in \xc5\xa1aktizem. Tantri\xc4\x8dna besedila so v posameznih tradicijah ozna\xc4\x8dena kot \xc5\xa1aiva \xc4\x80gama, vai\xc5\xa1nava P\xc4\x81\xc3\xb1car\xc4\x81tra Sa\xe1\xb9\x83hit\xc4\x81, in \xc5\xa1akta tantre. Kljub temu med temi besedili ni strogega lo\xc4\x8devanja, v prakti\xc4\x8dnih primerih pa se za to vrsto besedil uporablja kar beseda \xc2\xbbtantra\xc2\xab.\n_START_SECTION_\nEvolucija in involucija\n_START_PARAGRAPH_\nPo tantri sode\xc4\x8d ima bit-zavest-bla\xc5\xbeenost ali sat\xc4\x8ditananda sposobnost samoevolucije in samoinvolucije. Prakriti ali \xc2\xbbresni\xc4\x8dnost\xc2\xab\xc2\xa0se razvije v mnogoterost bitij ter stvari, a \xc5\xa1e vedno, isto\xc4\x8dasno, ostaja \xc4\x8dista zavest, bit in bla\xc5\xbeenost. V tem procesu evolucije maja skrije resni\xc4\x8dnost ter jo lo\xc4\x8di v nasprotja, kot na primer zavest in nezavest, prijetno in neprijetno in tako dalje. Ti odlo\xc4\x8dilni pogoji posameznika (d\xc5\xbeiva) ve\xc5\xbeejo, omejujejo in ovirajo, \xc4\x8de jih ne prepozna in premaga._NEWLINE_V tej relativni dimenziji \xc5\xa0ivo in \xc5\xa0akti zaznavamo kot lo\xc4\x8dena. Kljub temu pa v tantri, celo v stanju evolucije, resni\xc4\x8dnost ostaja \xc4\x8dista zavest, bit in bla\xc5\xbeenost, \xc4\x8deprav tantra ne zanika dejanja ali dejstva evolucije. Pravzaprav, tantra trdi, da sta tako evolucija sveta kot posamezna d\xc5\xbeiva sami po sebi Resni\xc4\x8dni. V tem pogledu se tantra razlikuje od \xc4\x8distega dualizma kot tudi od splo\xc5\xa1no sprejetega nedualizma vedante._NEWLINE_Evolucija ali \xc2\xbbizhodni tok\xc2\xab\xc2\xa0je le ena polovica delovanja maje. Involucija ali \xc2\xbbpovratni tok\xc2\xab\xc2\xa0vrne d\xc5\xbeivo nazaj k viru ali koreninam Resni\xc4\x8dnosti, ki odkriva neskon\xc4\x8dnost. Tantra naj bi u\xc4\x8dila metodo spreminjanja \xc2\xbbizhodnega toka\xc2\xab\xc2\xa0v \xc2\xbbpovratni tok\xc2\xab, ki preoblikuje okove maje v to, kar \xc2\xbbosvobaja\xc2\xab. Ta pogled poudarja dve maksimi tantre: \xc2\xbb\xc4\x8dloveka mora povzdigniti to, kar ga potol\xc4\x8de\xc2\xab\xc2\xa0in \xc2\xbbstrup, ki ubija postane eliksir \xc5\xbeivljenja, ko ga uporablja modrec\xc2\xab.\n_START_SECTION_\nMetoda\n_START_PARAGRAPH_\nTantri\xc4\x8dna metoda zagovarja pre\xc4\x8di\xc5\xa1\xc4\x8devanje, ne pa negiranje relativne resni\xc4\x8dnosti. Metoda sublimacije je sestavljena iz treh faz: o\xc4\x8di\xc5\xa1\xc4\x8devanje, oplemenitenje in \xc2\xbbponovna zagotovitev identitete na ravni \xc4\x8diste zavesti."\n_START_SECTION_\nObredni obi\xc4\x8daji\n_START_PARAGRAPH_\nZaradi \xc5\xa1irokega spektra raznih tantri\xc4\x8dnih skupnosti je izjemno te\xc5\xbeko dokon\xc4\x8dno opisati tantri\xc4\x8dne obi\xc4\x8daje. Avalon (1918) kljub temu predlaga uporabno delitev \xc2\xbbobi\xc4\x8dajnega obreda\xc2\xab ter \xc2\xbbsvetega obreda\xc2\xab.\n_START_SECTION_\nObi\xc4\x8dajni obred\n_START_PARAGRAPH_\nObi\xc4\x8dajni obredi zaradi raznolikosti posameznih tantri\xc4\x8dnih skupin in posameznikov zaobjemajo \xc5\xa1tevilne obi\xc4\x8daje in prakse. Obi\xc4\x8dajni obred ali pud\xc5\xbea lahko vklju\xc4\x8duje kateregakoli od slede\xc4\x8dih elementov:\n_START_SECTION_\nMantra in jantra\n_START_PARAGRAPH_\nTako kot v drugih hindujskih in budisti\xc4\x8dnih jogijskih tradicijah, mantra in jantra tudi v tantri igrata pomembno vlogo. Mantre in jantre so orodja za klicanje dolo\xc4\x8denih hindujskih bo\xc5\xbeanstev, kot sta na primer \xc5\xa0iva in Kali. Pud\xc5\xbea lahko na podoben na\xc4\x8din vklju\xc4\x8duje osredoto\xc4\x8danje na jantro ali mandalo, povezano s pripadajo\xc4\x8dim bo\xc5\xbeanstvom.\n_START_SECTION_\nIstovetenje z bo\xc5\xbeanstvi\n_START_PARAGRAPH_\nKer je tantra proizvod zgodnje hindujsko-vedske filozofije, sprejema hindujske bogove in boginje, \xc5\xa1e posebej \xc5\xa0ivo in \xc5\xa0akti, skupaj z advaita filozofijo, ki pravi, da oba predstavljata en pol najvi\xc5\xa1jega Para \xc5\xa0ive ali Brahmana. Ta bo\xc5\xbeanstva lahko \xc4\x8dastimo z zunanjimi obredi (cvetje, kadila in druge daritve) ali pa z notranjimi rituali, kjer se pojavljajo kot atributi meditacije na I\xc5\xa1ta-Devato. Tantrik si predstavlja samega sebe kot bo\xc5\xbeanstvo ali pa izkusi dar\xc5\xa1an (vizijo) bo\xc5\xbeanstva.\n_START_SECTION_\nSkrivni obred\n_START_PARAGRAPH_\nSkrivni obred je lahko sestavljen iz kateregakoli ali vseh elementov obi\xc4\x8dajnega obreda, ki se pojavljajo v nespremenjeni obliki ali pa jih tantriki zamenjajo z drugimi \xc4\x8dutnimi obredi in temami, kot na primer pojedina (hrana), koitus (spolnost, ustvarjenje), pokopali\xc5\xa1\xc4\x8da in grobnice (smrt, prehod) ter odvajanje blata, uriniranje in bruhanje (propad, odpadki, preporod, plodnost). Prav zaradi teh \xc4\x8dutnih obredov je Heinrich Zimmer tantri pripisal pozitiven odnos do sveta:_NEWLINE_\xc2\xbbV tantri je prisoten pozitiven odnos ... odnos do sveta je pozitiven ... \xc4\x8clovek [sic] se mora pribli\xc5\xbeati na naraven na\xc4\x8din, ne pa z zavra\xc4\x8danjem narave.\xc2\xab_NEWLINE_V Avalonovi knjigi Sakti and Sakta (1918), Poglavje 27: The Pa\xc3\xb1catattva (The Secret Ritual), avtor trdi, da skrivni obred (ki ga imenuje pan\xc4\x8datattva), \xc4\x8dakrapud\xc5\xbea in pan\xc4\x8damakara obsegajo:_NEWLINE_\xc4\x8ca\xc5\xa1\xc4\x8denje s pa\xc4\x8datattvo se obi\xc4\x8dajno odvija v \xc4\x8dakri ali krogu, sestavljenem iz mo\xc5\xa1kih in \xc5\xbeensk ... \xc5\xa1akti [ali \xc5\xbeenska udele\xc5\xbeenka] sedi v krogu, na sadhakovi [mo\xc5\xa1ki udele\xc5\xbeenec] levi strani. Ta obred se imenuje \xc4\x8dakrapud\xc5\xbea. ...Obstaja ve\xc4\x8d vrst \xc4\x8daker, ki tantrike pripeljejo do razli\xc4\x8dnih rezultatov._NEWLINE_V tem poglavju Avalon navaja tudi serijo variacij in zamenjav za elemente (ali tattve) pan\xc4\x8datattve (pan\xc4\x8damakara), ki se nahajajo v tantri. Razne tantri\xc4\x8dne tradicije zatrjujejo, da med tantri\xc4\x8dnimi petimi nektarji in mahabhuto obstaja neposredna povezava.\n_START_SECTION_\nSeksualni obredi\n_START_PARAGRAPH_\nSeksualni obredi so se v zgodnji hindujski tantri verjetno pojavili kot prakti\xc4\x8dne metode za proizvajanje preobraznih telesnih teko\xc4\x8din. Le-te so bile namre\xc4\x8d bistvena daritev tantri\xc4\x8dnim bo\xc5\xbeanstvom. Seksualni obredi so se morda razvili tudi iz klanskih iniciacijskih ceremonij, ki so vklju\xc4\x8devale prenos spolnih teko\xc4\x8din. V tem obredu so mo\xc5\xa1kega oplodili ali okrvavili s spolnimi izlo\xc4\x8dki dru\xc5\xbeice, ki so bili v\xc4\x8dasih pome\xc5\xa1ani s semenom guruja. S pomo\xc4\x8djo \xc5\xbeenske miline se je mo\xc5\xa1ki tako spremenil v sina klana (kulaputra). Teko\xc4\x8dina klana (kuladravja) ali nektar klana (kulamrita) je iz njene maternice tekel naravno. Kasnej\xc5\xa1i razvoj tega rituala je dajal ve\xc4\x8dji poudarek na bla\xc5\xbeenost bo\xc5\xbeanske spojitve, ki je zamenjala bolj telesno simboliko zgodnej\xc5\xa1ih oblik. \xc4\x8ceprav na Zahodu tantro obi\xc4\x8dajno ena\xc4\x8dijo s spolnostjo, so bili sekte, ki so izvajale spolne obrede, v manj\xc5\xa1ini. V \xc5\xa1tevilnih tantri\xc4\x8dnih rodovih so se te maithuna prakse razvile v psiholo\xc5\xa1ki simbolizem._NEWLINE_Ko je obred izveden po vseh predpisih tantre, kulminira v veli\xc4\x8dastni izku\xc5\xa1nji neskon\xc4\x8dnega zavedanja. Tantre navajajo, da ima spolnost tri jasne in lo\xc4\x8dene namene: oploditev, u\xc5\xbeitek in odre\xc5\xa1itev. Ljudje, ki i\xc5\xa1\xc4\x8dejo odre\xc5\xa1itev, se izogibajo orgazmu v prid vi\xc5\xa1ji obliki zamaknjenosti, ki se pojavi pri seksualnem obredu, kjer sta partnerja prepletena v negibnem objemu. Tantriki izvajajo ve\xc4\x8d priporo\xc4\x8denih seksualnih obredov. Ti vsebujejo dovr\xc5\xa1ene in zamotane pripravljalne ter o\xc4\x8di\xc5\xa1\xc4\x8devalne obrede. Vsi obredi skupaj uravnovesijo ido in pingalo - energiji, ki se pretakata po pranskih kanalih subtilnih teles obeh udele\xc5\xbeencev. Ko sta ti dve energiji v popolnem ravnovesju, se odpre su\xc5\xa1umna nadi (kanal), kundalini pa ima tako prosto pot, da se po njem dvigne navzgor. Na koncu dvig kundalinija pripelje do samadhija, ko se osebnosti obeh udele\xc5\xbeencev popolnoma raztopita v spojitvi s kozmi\xc4\x8dno zavestjo. Tantriki to dejanje razumejo na ve\xc4\x8d stopnjah. Mo\xc5\xa1ki in \xc5\xbeenska sta telesno zdru\xc5\xbeena, kar predstavlja \xc5\xa0ivo in \xc5\xa0akti, mo\xc5\xa1ko in \xc5\xbeensko na\xc4\x8delo. Onstran telesne zdru\xc5\xbeitve se odvija subtilno zlitje energij \xc5\xa0ive in \xc5\xa0akti, kar privede do skupnega energijskega polja. Na stopnji posameznika udele\xc5\xbeenca izkusita spojitev svojih energij \xc5\xa0ive in \xc5\xa0akti.\n_START_SECTION_\nSir John Woodroffe\n_START_PARAGRAPH_\nPrvi zahodnja\xc5\xa1ki u\xc4\x8denjak, ki se je preu\xc4\x8devanja tantre lotil resno, je bil Sir John Woodroffe (1865\xe2\x80\x931936), poznan tudi pod psevdonimom Arthur Avalon. \xc5\xa0tevilni ljudje ga imajo za \xc2\xbbustanovnega o\xc4\x8deta tantri\xc4\x8dnih \xc5\xa1tudij\xc2\xab. V nasprotju s predhodnimi zahodnja\xc5\xa1kimi preu\xc4\x8devalci je bil Woodroffe za\xc5\xa1\xc4\x8ditnik tantre, ki jo je branil pred njenimi mnogimi kritiki. Tantro je predstavljal kot eti\xc4\x8dni filozofski sistem, ki je v soglasju z Vedami ter vedanto. Woodroffe, raziskovalec hindujskih tantri\xc4\x8dnih tradicij, je tudi sam izvajal tantro, kot jo je videl in razumel, hkrati pa je sku\xc5\xa1al ohranjati u\xc4\x8denja\xc5\xa1ko objektivnost.\n_START_SECTION_\nNadaljnji razvoj\n_START_PARAGRAPH_\nKasneje je vse ve\xc4\x8d u\xc4\x8denjakov za\xc4\x8delo aktivno preiskovati tantri\xc4\x8dna u\xc4\x8denja. Ve\xc4\x8dinoma so prihajali iz \xc5\xa1tudija primerjalnih verstev ter indologije; med njimi so bili tudi Agehananda Bharati, Mircea Eliade, Julius Evola, Carl Jung, Giuseppe Tucci and Heinrich Zimmer._NEWLINE_Po mnenju Hugha Urbana so Zimmer, Evola in Eliade tantro dojemali ko \xc2\xbbvrhunec vse indijske misli: najbolj radikalna oblika duhovnosti ter arhai\xc4\x8dno srce prvobitne Indije\xc2\xab\xc2\xa0in jo imeli za idealno relegijo sodobne dobe. Vsi trije so tantro videli kot \xc2\xbbnajbolj prestopni\xc5\xa1ko in silovito pot do svetega\xc2\xab.\n_START_SECTION_\nTantra v sodobnem svetu\n_START_PARAGRAPH_\nTem prvim predstavitvam tantre so sledili \xc5\xa1e drugi bolj priljubljeni avtorji, kot je Joseph Campbell, ki so ponesli tantro v domi\xc5\xa1ljijo ljudi zahodnega sveta. Na tantro so nekateri za\xc4\x8deli gledati kot na \xc2\xbbkult ekstaze\xc2\xab, ki zdru\xc5\xbeuje spolnost in duhovnost na na\xc4\x8din, ki kot bla\xc5\xbeilna sila zdravi potla\xc4\x8den odnos zahodnjakov do spolnosti._NEWLINE_Ko je tantra postajala na Zahodu vedno bolj priljubljena, je do\xc5\xbeivela veliko preobrazbo, ki je neotantro (ali \xc2\xbbsodobno tantro\xc2\xab) oddaljila od izvirnih tantri\xc4\x8dnih tradicij Indije. Za mnoge sodobne bralce je postala tantra sinonim za \xc2\xbbduhovni (ali eksoti\xc4\x8dni) seks\xc2\xab\xc2\xa0ali pa za \xc2\xbbsveto spolnost\xc2\xab, vero v preobrazbo seksa v sveto dejanje, ki je sposobno udele\xc5\xbeence dvigniti na vi\xc5\xa1je duhovne sfere. \xc4\x8ceprav je neotantra posvojila izrazoslovje ter \xc5\xa1tevilne pojme indijske tantre, pogosto prezre eno ali vse od na\xc5\xa1tetega: tradicionalno zana\xc5\xa1anje na guruja, intenzivne meditacijske vaje in tradicionalna pravila obna\xc5\xa1anja - tako moralna kot obredna._NEWLINE_Hugh Urban, avtor in kritik religije ter politike, pravi:_NEWLINE_\xc2\xbbVsaj od obdobja Agehanande Bharatija dalje je bila ve\xc4\x8dina Zahodnih u\xc4\x8denjakov izjemno kriti\xc4\x8dna do teh novih oblik pop tantre in neotantre. Ta \xc2\xbbkalifornijska tantra\xc2\xab, kot jo imenuje Georg Feuerstein, temelji na globokem nerazumevanju tantri\xc4\x8dne poti. Njihova glavna napaka je, da zamenjujejo tantri\xc4\x8dno bla\xc5\xbeenost z obi\xc4\x8dajnim orgazmi\xc4\x8dnim u\xc5\xbeitkom.\xc2\xab_NEWLINE_Kasneje razlaga, da on neotantro nima za \xc2\xbbnapa\xc4\x8dno\xc2\xab\xc2\xa0ali \xc2\xbbla\xc5\xbeno\xc2\xab, temve\xc4\x8d le za \xc2\xbbdruga\xc4\x8dno interpretacijo dolo\xc4\x8dene zgodovinske situacije\xc2\xab.'